ΓΡΑΠΤΗ ΕΡΩΤΗΣΗ E-0658/96 υποβολή: Karl Schweitzer (NI) προς την Επιτροπή (15 Μαρτίου 1996)

Θέμα: Διευρωπαϊκά Δίκτυα

Ποιά σχέδια διευρωπαϊκών δικτύων έχει υποβάλλει η Αυστρία;

Παρακαλώ να μου γνωστοποιηθούν τα λεπτομερή σχέδια χάραξης των πιθανών σχεδίων επέκτασης δικτύων και νέων έργων.

Πότε θα εγκριθούν επίσημα τα προγράμματα προτεραιότητας;

Απάντηση του κ. Kinnock εξ ονόματος της Επιτροπής (13 Μαΐου 1996)

Τα έργα κοινού ενδιαφέροντος στον τομέα των μεταφορών τα οποία εγκρίθηκαν από την Αυστρία περιέχονται στην κοινή θέση (ΕΚ) αριθ. 22/95 του Συμβουλίου της 28ης Σεπτεμβρίου 1995 επι των κοινοτικών κατευθυντηρίων γραμμών για την ανάπτυξη του διευρωπαϊκού δικτύου μεταφορών. Τα έργα αυτά προσδιορίζονται με χάρτες στο παράρτημα Ι και με τα κριτήρια του παραρτήματος ΙΙ της πρότασης για τις κατευθυντήριες γραμμές ((EE C 331 της 8.12.1979. )). Οι κατευθυντήριες αυτές γραμμές αποτελούν ένα γενικό πλαίσιο αναφοράς ενώ ο ακριβής προσδιορισμός των οδών εμπίπτει στις εθνικές διαδικασίες προγραμματισμού. Οι κατευθυντήριες γραμμές αποτελούν τώρα το αντικείμενο της διαδικασίας συνδιαλλαγής και, όπως έχει συμφωνηθεί, η απόφαση θα ληφθεί από το Κοινοβούλιο και το Συμβούλιο πριν από το καλοκαίρι. Η Αυστρία έχει υποβάλει αιτήσεις χρηματοδοτικής στήριξης στο πλαίσιο του προϋπολογισμού μεταφορών του 1996 για τα διευρωπαϊκά δίκτυα, κυρίως για μελέτες που αφορούν τμήματα των διαδρόμων ή έργα κοινού ενδιαφέροντος (άξονες Brenner, Tauern, Pyhrn-Schober, Pontebanna, Donau και Koralmbahn Graz-Klagenfurt) καθώς και για έργα που σχετίζονται με τη διαχείριση της εναέριας κυκλοφορίας.

Στον τομέα της ενέργειας, τα έργα κοινού ενδιαφέροντος που αφορούν την Αυστρία περιλαμβάνονται στην κοινή θέση (ΕΚ) αριθ. 12/95 επί σειράς κατευθυντηρίων γραμμών για τα διευρωπαϊκά ενεργειακά δίκτυα ((EE C 216 της 21.08.1995. )). Η Αυστρία συμμετέχει άμεσα σε δύο έργα, ήτοι την κατασκευή διασύνδεσης μεταξύ του ηλεκτρικού δικτύου και εκείνου της Ιταλίας και την αναβάθμιση του υπάρχοντος συστήματος πετρελαιοαγωγών που ενώνει τη Ρωσία με την Κοινότητα μέσω της Ουκρανίας. Το 1995 χορηγήθηκε χρηματοδοτική ενίσχυση, στο πλαίσιο του ενεργειακού προϋπολογισμού για τα διευρωπαϊκά δίκτυα, για περαιτέρω μελέτες στο ιταλικό τμήμα του έργου διασύνδεσης των ηλεκτρικών δικτύων Αυστρίας και Ιταλίας.

Όσον αφορά τα τηλεπικοινωνικά διευρωπαϊκά δίκτυα, το 1993 δρομολογήθηκε μια σειρά προκαταρκτικών δράσεων για την ανάπτυξη του ISDN (integrated services digital network - ψηφιακό δίκτυο ενοποιημένων υπηρεσιών) ως διευρωπαϊκού δικτύου. Τα έργα επελέγησαν μετά από δημοσίευση προσκλήσεων για υποβολή προτάσεων. Το 1995 επελέγησαν δύο έργα στα οποία συμμετέχουν αυστριακές επιχειρήσεις ως μέλη κοινοπραξίας. Πρόκειται για τα έργα Τ12.7 Διαπεριφερειακό πρόγραμμα εκμάθησης με το Euro-ISDN και Τ12.8 Ενημερωτικές δράσεις για μικρομεσαίες επιχειρήσεις. Η αρμόδια για τις τηλεπικοινωνίες ομάδα της χρηματοδοτικής επιτροπής των διευρωπαϊκών δικτύων διατύπωσε στις 20 Νοεμβρίου 1995 ευνοϊκή γνώμη για τα προαναφερόμενα έργα τα οποία εγκρίθηκαν από την Επιτροπή στις 19 Δεκεμβρίου 1995. Τα έργα για το 1996 θα επιλεγούν στο πλαίσιο της πρόσκλησης υποβολής προτάσεων που δημοσιεύτηκε στα μέσα Απριλίου με βάση την απόφαση 2717/95/ΕΚ του Κοινοβουλίου και του Συμβουλίου σχετικά με σειρά κατευθυντηρίων γραμμών για την ανάπτυξη του Euro-ISDN ως διευρωπαϊκού δικτύου ((EE L 282 της 24.11.1995. )).